‘भाबीजी घर पर हैं’ करने को लेकर मैं डरी हुई थी: सौम्या टंडन | Instant ख़बर
‘भाबीजी घर पर हैं’ करने को लेकर मैं डरी हुई थी: सौम्या टंडन
एंड टीवी के लोकप्रिय काॅमेडी शो ‘भाबी जी घर पर हैं’ की सौम्या टंडन, गोरी मेम या अनिता भाबी के नाम से मशहूर हैं। उन्होंने शो पर अपने बेहतरीन अभिनय से दर्शकों को हैरान कर दिया है। एक बात है, जिसके बारे में कम ही लोग जानते होंगे कि जब उन्हें यह चर्चित किरदार मिला था तो उनकी पहली प्रतिक्रिया क्या थी। हाल ही में सौम्या ने इसका खुलासा किया कि इस शो को लेने से पहले वो थोड़ी डरी हुई थीं। यही वजह थी कि उन्होंने इसे हां कहने में सात महीने का वक्त लगाया था। एंड टीवी चैनल पर ‘भाबीजी घर हैं’ का प्रसारण सोमवार-शुक्रवार, रात 10.30 बजे किया जा रहा है।
सौम्या कहती हैं, ‘‘मेरे पास जो काम आ रहे थे वो बहुत रोमांचित करने वाले नहीं थे। मैं कोई सीजनल या नाॅन-फिक्शन शो करना चाहती थी। यह एक बड़ा फैसला था, जिसकी वजह से मेरे हाथ-पैर ठंडे हो रहे थे। हालांकि, ‘भाबीजी घर पर है’ एक बेहतरीन विकल्प साबित हुआ, क्योंकि मैं पौराणिक शो नहीं करना चाहती थी, ना सास-बहू की घिसी-पिटी कहानी या कोई फूहड़ काॅमेडी।’’
यह पूछे जाने पर कि ‘भाबीजी घर पर हैं’ शो के काॅन्सेप्ट को लेकर क्या वह संशय में थी, क्योंकि इसमें दो पड़ोसी एक-दूसरे की पत्नियों पर नजर रखते हैं। यह एक ऐसा काॅन्सेप्ट है, जिसमें भोंडापन और अश्लीलता की गुंजाइश काफी बढ़ जाती है, तो उन्होंने कहा, ‘‘मैं वाकई बहुत डरी हुई थी लेकिन संयोग से सबकुछ ठीक हो गया। हालांकि, मैं इसके लिये कोई श्रेय नहीं लेना चाहूंगी।’’